Alboraia torna a mostrar el seu esperit solidari en la col·lecta anual contra el càncer
19 de maig de 2022

L'Ajuntament d'Alboraia, la Junta Local contra el Càncer d'Alboraia i més d'una vintena d'alumnes voluntàries dels centres educatius Don José Lluch i Santa María Marianistas han dut a terme l'acapte contra el càncer als carrers de la localitat. Es tracta d'una iniciativa de caràcter anual que es realitza amb la finalitat de recaptar fons per a la investigació contra aquesta malaltia, una proposta que aconsegueix una gran participació veïnal.

L'alcalde d'Alboraia, Miguel Chavarría, la regidora de Serveis Socials, Susana Cazorla, membres de la Corporació Municipal, la presidenta de la Junta Local contra el Càncer, Sefa Sanfeliu, i membres de l'associació també han participat en aquesta jornada solidària, animant a vianants i conductors a aportar en aquesta lluita global contra un mal comú. En aquesta ocasió, en els principals punts d'afluència de persones en el nucli tradicional.

Veïns i veïnes d'Alboraia tindran una nova oportunitat de participar en aquesta iniciativa solidària dissabte que ve, 21 de maig. Les taules estaran habilitades en la zona d'Alcampo i Leroy Merlín en Port Saplaya, aprofitant l'afluència que atraurà la temporada de bany activada per l'Ajuntament tots els caps de setmana del mes de maig. No és l'únic moviment que s'està realitzant en aquesta línia, recorda l'alcalde, Miguel Chavarría, ja que també "celebrarem el 25 de juny la 10K Alboraya contra el Cáncer i, un dia abans, la 'Horchata Party', que comptarà amb un estand de venda solidari d'orxata i fartons Polo per a aconseguir fons per a investigar aquesta malaltia".